ПРЕДЛОГ

ЗАКОН

О ДОПУНАМА ЗАКОНА О ЗДРАВСТВЕНОЈ ДОKУМЕНТАЦИЈИ И ЕВИДЕНЦИЈАМА У ОБЛАСТИ ЗДРАВСТВА

Члан 1.

У Закону о здравственој документацији и евиденцијама у области здравства („Службени гласник РС”, бр. 123/14 и 106/15), у члану 44. после става 3. додају се ст. 4. и 5. који гласе:

„Руковалац подацима који чине Интегрисани здравствени информациони систем Републике Србије је завод за јавно здравље основан за територију Републике Србије.

Завод за јавно здравље основан за територију Републике Србије дужан је да о свакој повреди безбедности података из става 2. овог члана обавести лице, односно лица на која се ти подаци односе, министарство надлежно за послове здравља и Повереника за информације од јавног значаја и заштиту података о личности.”

Члан 2.

У члану 56. став 1. после тачке 2) додаје се тачка 3) која гласи:

„3) не обавести лице, односно лица на која се подаци односе, министарство надлежно за послове здравља и Повереника за информације од јавног значаја и заштиту података о личности о повреди безбедности података (члан 44. став 5.).”

Члан 3.

Овај закон ступа на снагу наредног дана од дана објављивања у „Службеном гласнику Републике Србије”.